Un populist de dreapta va primi, pentru prima dată, un portofoliu important în Comisia Europeană
Cotidianul german Die Welt scrie că șefa Comisiei Europene, Ursula von der Leyen, a decis ce state membre vor primi cele mai importante portofolii în noul Executiv de la Bruxelles. Potrivit publicației germane, pentru prima dată, un populist de dreapta, italianul Raffaele Fitto,  membru al partidului Fratelli d'Italia condus de premiera italiană Giorgia Meloni, va primi un post important în cadrul Comisiei Europene. Fitto va deveni vicepreședinte executiv al Comisiei și va fi responsabil pentru economie și ajutorul pentru reconstrucția post-Covid, având de gestionat un buget de peste 700 de miliarde de euro.